Larry Flynt , gefur út klámtímaritið Hustler . AP Tveir þekktir framleiðendur klámefnis í Bandaríkjunum hafa kallað eftir því að þarlend stjórnvöld komi klámiðnaðinum til bjargar með fimm milljarða dala framlagi . Larry Flynt , sem gefur út klámtímaritið Hustler , og Joe Francis , sem er maðurinn á bak við Girls Gone Wild myndböndin , segja að Bandaríkjamenn séu að missa kynhvötina . Þeir hafi of miklar áhyggjur af efnahagsástandinu og því að geta greitt reikningana um hver mánaðarmót . Nú sé hart í ári og því leiti Bandaríkjamenn eftir skemmtun , og í sumum tilfellum eftir klámi . Flynt og Francis halda því fram að fimm milljarða innspýting geti blásið nýju lífi í kynlöngun Bandaríkjanna . „ Svo virðist sem að Bandaríkjaþing sé reiðubúið að aðstoða mikilvægustu iðnaði landsins , og okkur finnst við eiga það sama skilið , “ segir Francis í yfirlýsingu sem hann sendi frá sér . „ Þegar það árar illa efnahagslega séð , þá snúa Bandaríkjamenn sér að skemmtiefni til að létta sér lundina . Þeir snúa sér í auknum mæli að skemmtiefni fyrir fullorðna . “ Bæði Flynt og Francis leggja áherslu á það að iðnaðurinn , sem veltir um 13 milljörðum dölum árlega , eigi ekki í hættu á því að riða til falls á næstunni . „ En hvers vegna að taka áhættuna , “ spyrja þeir .